Käib rokk-kontsertidel Viimased kümme aastat on Olavi Liivandit huvitanud loodus: "Ma ei janune  linnade järgi. Olen palju reisinud ja eelkõige on mind huvitanud loomastik. Inimene on minu jaoks siiski liiga keeruline."    Kuna tütar elab Brasiilias, on ta olnud neli kuud erinevates Lõuna-Ameerika riikides. Kõige põnevamaks paigaks peab ta Aafrikat, kus on käinud neli korda. Veel on ta käinud Hiinas ja Kanadas ning mitmel pool Euroopas.    Olavi Liivandile meeldib lugeda ja muusikat kuulata. Kirjandusest pakuvad enim huvi maailma majandus ja poliitika, reisikirjad ja autobiograafiad,  ka loeb ta huviga muusika-alast kirjandust.    Muusikastiilidest meeldivad talle alternatiivmuusika ja raske muusika: "Mulle meeldivad väga kitarristid, kunagi tahaksin ära käia Carlos Santana kontserdil. Üks minu esimesi tõelisi rokk-kontserte oli Soomes, kus esines briti ansambel Dire Straits."    Tema suur lemmik on Led Zeppelin, kelle solisti Robert Planti on ta käinud Eestis kuulamas.